Folketing
1999-03-24

Derfor er både jeg og sundhedsministeren, men også jeg og miljøministeren og vores systemer i jævnlig kontakt omkring disse ting. Og svaret omkring sundhedsministerens og min samtale her på det seneste var så henvisning til det, jeg afslutter med at sige, at vi skal sørge for, at vi ikke alene nationalt, men først og fremmest i EU-sammenhæng får forsket og får opprioriteret forskningen i genteknologi. Det vil Danmark have som en prioritet i de forskellige fora og muligheder, der bliver for at diskutere det i EU-sammenhæng i de kommende måneder. Jeg må så endelig sige, at det er jo ikke kun Danmark, som har det her spørgsmål omkring gensplejsning på dagsordenen; det er en generel bred europæisk debat, så jeg er meget optaget af, at den fokus på højt fagligt niveau, der har været indtil nu i EU-systemet, vil blive fastholdt og måske også videreudviklet, hvis der er behov for det. Det synes jeg at hele den europæiske debat rent faktisk vidner om.